Hvad er Panama Papers?

Den 3. april 2016 bragte DR og medier i det meste af verden afsløringerne, der er blevet kendt som Panama Papers.

Panama-papirerne er mere end 11 millioner lækkede dokumenter fra advokatfirmaet Mossack Fonseca, der har hovedsæde i Panama og har hjulpet adskillige mennesker med at oprette skuffeselskaber og føre penge i skattely.

Mange politikere og berømtheder fik afsløret hemmelige selskaber, som de ejede eller havde ejet, og i Danmark var én af de mest opsigtsvækkende historier, at nordens største bank, Nordea, havde et omfattende samarbejde med Mossack Fonseca. Flere hundrede danskere fandtes også i papirerne.